**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL** **SKOLOS NURAŠYMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projekto esmė ir tikslas – nurašyti iš Klaipėdos miesto savivaldybės administracijos apskaitos dokumentų likviduotos ir iš Juridinių asmenų registro išregistruotos įmonės beviltiškas skolas už savivaldybės materialiojo turto nuomą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos Civilinio kodekso 6.128 straipsnio 3 dalyje nustatyta, kad mokestinė prievolė pasibaigia, kai juridinis asmuo (kreditorius arba skolininkas) likviduojamas, išskyrus įstatymų nustatytus atvejus, kai prievolę įvykdyti turi kiti asmenys.

Pagal Juridinių asmenų registro duomenis UAB „Klaipėdos švara“ iš registro išregistruota 2015-03-10. Klaipėdos apygardos teismas 2014-11-27 sprendimu civilinėje byloje Nr. B2-970-459/2014 nusprendė netenkinti bankrutavusios UAB „Klaipėdos švara“ kreditorių finansinių reikalavimų.

**3. Kokių rezultatų laukiama.**

Savivaldybės administracijos apskaitos dokumentuose nebūtų apskaitytos iš Juridinių asmenų registro išregistruotos įmonės skolos, kurios pagal teisės aktus pripažįstamos beviltiškomis.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Likviduotos ir iš Juridinių asmenų registro išregistruotos UAB „Klaipėdos švara“ savivaldybės materialiojo turto nuomos mokesčio skolos suma – 5 294,69 Eur (18 281,50 Lt).

**6. Lėšų poreikis sprendimo įgyvendinimui.**

Sprendimui įgyvendinti papildomų lėšų nereikia.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – teisingai pagal apskaitos politiką apskaitomi tik įregistruotų įmonių įsiskolinimai ir nurašytos beviltiškos iš Juridinių asmenų registro išregistruotų įmonių skolos. Neigiamų sprendimo priėmimo pasekmių nenumatoma.

PRIDEDAMA. Mokesčio mokėtojo kortelė ir LR Juridinių asmenų registro išplėstinio išrašo kopijos, 2 lapai.

Turto skyriaus vedėja Genovaitė Paulikienė